Aseihin töllin ja torpan mies
Ylös töllin ja torpan mies,
 eväslaukku nyt selkään!
 Jää hyvästi vaan, kotiliesi
 Ma palaanko, luoja sen ties,
 vaan te itkekö elkää,
 sillä mun tieni on sankarin tie,
 se vapaustaistohon vie!

 Sydänmaille nyt mökkiin jää
 lapsijoukkoni nälkään!
 Avun tuova on taistelu tää,
 työnjoukot kun rynnistää!
 Te itkekö elkää,
 sillä mun tieni on sankarin tie,
 se vapaustaistohon vie.

 Näin korven komppaniat
 sydänmailta nyt hiihtää,
 nuo rautaiset raatajat,
 joita vääryydet katkerat
 aseihin kiihtää!
 Sillä se tie on sankarin tie
 ja vapaustaistohon vie.

 Jää hyvästi vaan, kotilies,
 en itke, en huokaa!
 Eestä kansan nyt nousevi mies,
 joka taistella ties.
 Kiväärejä tuokaa!
 Sillä mun tieni on sankarin tie
 ja vapaustaistohon vie!

1918

Lauri Letonmäki